Р Е П У Б Л И К А С Р П С К А

СКУПШТИНА ОПШТИНЕ ХАН ПИЈЕСАК

Број: 01-022-90/22

Дана: 29.07.2022. године

На основу члана 40. Закона о уређењу простора и грађењу (''Службени гласник Републике Српске'', бр. 40/13, 106/15, 3/16, 84/19), члана 39. Закона о локалној самоуправи (''Службени гласник Републике Српске'', бр. 97/16 и 36/19) и члана 37. Статута Општине Хан Пијесак (''Службени гласник Општине Хан Пијесак'', бр. 10/17), Скупштина Oпштине Хан Пијесак, на сједници одржаној дана 29.07.2022. године, донијела је

О Д Л У К У

о приступању изради Урбанистичког пројекта „Краљево насеље“

I

(1) Овом одлуком приступа се изради Урбанистичког пројекта „Краљево насеље“ (у даљем тексту: Урбанистички пројекат).

(2) Урбанистички пројекат доноси се на основу Регулационог плана „Краљево насеље“.

II

(1) Урбанистички пројекат обухвата земљиште означено као к.п. бр. 16/1, 16/3, 16/4, 17, 21/1, 21/2, 21/3 у к.о. Хан Пијесак и к.п. бр. 84/1, 84/2, 86, 88, 89, 92, 93, 94, 95, 97 и 98 у к.о. Јапага.

(2) Укупна површина обухвата Урбанистичког пројекта чијој се изради приступа је 572728 м2.

(3) Положај и границе обухвата Урбанистичког пројекта приказани су на графичком прилогу, који је саставни дио ове одлуке.

III

Урбанистички пројекат се доноси на плански период од 10 година.

IV

Смјернице за израду Урбанистичког пројекта:

* Урбанистички пројекат израдити у складу са одредбама Закона о уређењу простора и грађењу („Службени гласник Републике Српске'', бр. 40/13, 106/15, 3/16, 84/19) , Правилником о начину израде, садржају и формирању докумената просторног уређења („Службени гласник Републике Српске“, број 69/13), Правилника о општим правилима урбанистичке регулације и парцелације („Службени гласник Републике Српске“, број 115/13), те другим релевантним прописима, стандардима и нормативима везаним за планирање и уређење простора.
* Приликом израде Урбанистичког пројекта потребно је водити рачуна о јавном интересу и општим и посебним циљевима просторног развоја;
* Носилац израде Урбанистичког пројекта обавезан је обезбиједити усаглашеност његове израде са документом просторног уређења ширег подручја, односно да је у сагласности са важећим планским документом најближег претходног нивоа.

V

(1) Рок за израду Урбанистичког пројекта је 120 дана од дана закључења уговора којим ће се дефинисати међусобна права и обавезе носиоца припреме и носиоца израде плана.

(2) Носилац припреме утврђује мјесто, вријеме и начин излагања нацрта Урбанистичког пројекта на јавни увид у трајању од најмање 30 (тридесет) дана, након чега ће се одржати јавна расправа.

VI

Садржај Урбанистичког пројекта одређен је Правилником о начину израде, садржају и формирању докумената просторног уређења.

VII

Средства за израду Урбанистичког пројекта обезбиједиће се из буџета Општине Хан Пијесак.

VIII

(1) Носилац припреме Урбанистичког пројекта је Одјељење за управљање развојем, привреду, финансије и друштвене дјелатности.

(2) Носилац израде Пројекта биће изабран у складу са Законом о јавним набавкама Босне и Херцеговине („Службени лист Босне и Херцеговине“ број 39/14) и Правилником о поступку директног споразума у Општини Хан Пијесак („Службени гласник Општине Хан Пијесак“ број 28/15).

IX

(1) Ова одлука ступа на снагу осмог дана од дана објављивања у ''Службеном гласнику Општине Хан Пијесак''.

(2) Ова одлука ће се доставити републичком урбанистичко - грађевинском инспектору.

ПРЕДСЈЕДНИК СКУПШТИНЕ

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Кристина Стојановић, дипл.ек)

ДОСТАВЉЕНО:

1. Начелнику општине,

2. Предсједнику СО-е,

3. Републичка урбанистичко-грађевинска инспкеција,

4. Одјељењу за управљање развојем, привреду, финансије и друш. дјелатности,

5. ССС за урбанизам и грађење,

6. Секретару СО-е,

7. На оглас,

8. Архиви